Author: administrator
Last saved by: viktoria.radvanska
Company: Abyss

Predkladacia správa

              Návrh na podporu rozvoja turizmu okresov Stará Ľubovňa, Kežmarok a Levoča a jeho vplyv na zamestnanosť, konkurencieschopnosť a ekonomický rast predkladá, v zmysle svojej pôsobnosti, Ministerstvo hospodárstva SR. Predložený materiál je v súlade s programovým vyhlásením vlády SR, v ktorom je vyjadrený záväzok vlády riešiť problémy rozvoja regiónov. Materiál vypracovala pracovná skupina zložená zo zástupcov Prešovského samosprávneho kraja a zainteresovanej miestnej samosprávy a miestnej samosprávy okresov. 
Predmetom v prvej časti je analýza potenciálu turizmu v Prešovskom samosprávnom kraji s tým, že následne je osobitne analyzovaná situácia v jeho troch okresoch – Stará Ľubovňa, Kežmarok a Levoča. Nadväzujúc na túto analýzu materiál vo svojej druhej strategickej časti konkretizuje rozvojové priority vo forme konkrétnych návrhov projektov a aktivít i s vyčíslením finančných prostriedkov, potrebných na ich realizáciu. 
V súvislosti s vývojom v turizme treba konštatovať, že uplynulý rok bol pre európskych hotelierov  nepriaznivý. Hospodárska kríza, vysoká nezamestnanosť, prepuknutie chrípkovej epidémie, ako aj silné euro voči ostatným svetovým menám výrazne ovplyvňovali výkonnosť hotelov v Európe. Podľa dostupných informácií publikovaných napríklad firmou Deloitte & Touche, v období od januára 2009 do septembra 2009 výkonnosť hotelov v celej Európe, napr. výnosy na izbu (revPAR) v európskych hoteloch klesla o 19,2 %. Pre porovnanie so Slovenskom podľa uvedeného ukazovateľa výnosov revPAR, Bratislava zaznamenala pokles o 40,6 % a obsadenosť o 42,6 %. Z celoslovenského hľadiska sa recesia k nám presúvala s časovým odstupom troch až štyroch mesiacov. Preto v priebehu zimy 2008/2009 sa viac dotýkala horských stredísk ako miest. Pokles dopytu sa na začiatku leta prejavil hlavne v mestách a pokračuje aj v súčasnosti. Horské strediská nezaznamenali v priebehu leta očakávaný prepad návštevnosti v takej miere, ako tomu bolo v zimných mesiacoch. Zníženie cien v hoteloch a penziónoch vyvolalo zvýšený záujem zo strany domácich hostí, čo zmiernilo pôvodne očakávaný pokles príjmov. Nepriaznivú situáciu ovplyvňovalo navyše aj silné euro, čo sa prejavilo zníženým počtom turistov zo susedných štátov, ako napríklad z Poľska, Ukrajiny a Maďarska. Možno však predpokladať, že z dlhodobého hľadiska bude mať zavedenia eura na slovenský turizmus pozitívny vplyv.
Turizmus je oblasťou služieb, a preto je výrazne závislý od spotrebiteľského dopytu, a teda aj od reálnych príjmov obyvateľstva. Výraznejšiu zmenu jeho vývoja možno očakávať až v súvislosti s celkovým rastom slovenskej ekonomiky. Bude preto dôležité venovať zvýšenú pozornosť regiónom, ktoré majú potenciál na rozvoj turizmu. Okresy Stará Ľubovňa, Kežmarok i Levoča tento potenciál rozhodne majú. Vzhľadom na uvedený potenciál, charakter okresov, ich ekonomický a sociálny vývoj a historické súvislosti turizmus predstavuje veľkú možnosť na ich ďalší rozvoj. Preto návrhy na realizáciu konkrétnych projektov sú premietnuté aj do návrhu uznesenia vlády SR.          
Poskytnutie podpory bude mať pozitívny ekonomický vplyv, vplyv na zamestnanosť a posilnenie podnikateľského prostredia v turizme. Materiál nemá vplyv na životné prostredie. Návrh má  nepriamy vplyv na štátny rozpočet tak, ako je uvedené v doložke vplyvov. 
Predmetný návrh bol posudzovaný v rámci medzirezortného pripomienkového konania. Následne k materiálu bolo uskutočnené 16.3.2010 konferenčné rozporové konanie. Napriek rokovaniam nepodaril sa odstrániť rozpor s Ministerstvom školstva SR týkajúci sa zabezpečenia finančných prostriedkov na rekonštrukciu športovej haly v meste Stará Ľubovňa vo výške 1 000 000 Eur. Nakoľko ide o prioritu Prešovského samosprávneho kraja,  materiál sa predkladá  na rokovanie vlády Slovenskej republiky s týmto rozporom.